23. schôdza NR SR - 2.deň - A. dopoludnia
Dátum: 2024-11-27
Poslanec: Pročko, Jozef (SLOVENSKO)
Druh vystúpenia: Vystúpenie v rozprave

47. Milí kolegovia, milé kolegyne, škoda, dá sa spraviť aj široký záber, alebo niekto hore je, spravíte mi záber tuná na baviacich sa ministra (rečník sa otočil na predsedajúceho), v pohode? V pohode sú? (Zaznievanie gongu.) Ďakujem veľmi pekne. Toto je tá spravodlivosť, som rád, že hore sú mladí študenti, srdečne vás vítam, neviem, odkiaľ ste, ahojte! Teraz ste videli, teraz ste videli v priamom prenose spravodlivosť. Budem sa obracať k vám, pretože ste tam hore. Keby som nebol upozornil predsedajúceho Žigu, tak vôbec nedá vyrušujúcich sa Mažgúta, ministra a ďalších, ktorí vyrušujú počas schôdze. Keby sme toto spravili my, tak okamžite Žiga bude rozprávať: nevyrušujte, správajte sa slušne. Ďakujem pánovi Žigovi, že upozornil vyrušujúcich sa. Tento zákon je zákon pre voličov Roberta Fica. Tento zákon nie je pre tých, ktorí slušne, normálne a v čase covidu si plnili všetky povinnosti. Tento zákon ide pre Fica a jeho voličov povedať, veď pozrite sa, vy ste porušovali všetky tie nariadenia, my sme vám kričali: dajte si rúška dole , kričali sme vám: poďte protestovať, veď covid nie je . Tento zákon je pre tých, ktorí veria Kotlárovi a jeho nezmyslom, že pandémia nebola. Tento zákon nie je o tom, že ideme odškodniť ľudí, ktorí naozaj dodržiavali v čase covidu opatrenia. Naša vláda v čase covidu dala niekoľko miliárd pre tých, ktorí naozaj nemohli pracovať, ktorí počas covidu si plnili svoje povinnosti. Ale čo idú urobiť? Čo ide urobiť minister vnútra Šutaj Eštok? Ide povedať: vy ste nedodržiavali predpisy, vy ste nedodržiavali opatrenia a ideme vám tie peniaze vrátiť. Ale viete čo povedal minister Šutaj Eštok, vtedajší neminister, pred covidom, teda počas covidu pred našim vládnutím? Povedal, ako to Peter Pellegrini super urobil, ako Peter Pellegrini super uzavrel hranice. Ako to Peťo Pellegrini super všetko tu riadi. Peťo Pellegrini zatvoril hranice. A čo teraz vrieskajú, čo teraz rozprávajú? Vy ste obmedzovali ľudí, vy ste zatvárali hranice, to tento pán, tu vedľa mňa sediaci (rečník ukazuje na miesto navrhovateľa) sa chválil pred našou vládou, čestne pred vládou, že ako Peťo Pellegrini a oni, ako oni skvele to urobili. Zatvorili hranice. Viete, milí študenti tam hore na balkóne, covid aj pre vás bol veľmi ťažký, ja dúfam, že si pamätáte na to obdobie, nemohli ste vychádzať von, nemohli ste chodiť do školy, ale to nebolo preto, že si to niekto vymyslel. To nebolo preto, že niekto povedal, no teraz obmedzíme vaše ľudské práva. To bolo preto, lebo sa mali chrániť životy ľudí. A chránili sme životy ľudí. Ale boli ľudia ako Harabin, Fico, Blaha, Šutaj Eštok, ktorí chodili po námestiach a vrieskali: dajte si dole rúška, veď sa vám nič nestane! A potom zomierali ľudia. Potom ľudia zomierali. Nezomierali preto, že sme ich chránili, ale preto, že takíto ľudia ako Šutaj Eštok na námestiach vrieskali: dajte si dole, dajte si dole tie rúška . A teraz idú odškodňovať tých, ktorí si tie rúška dávali dole. Teraz idú odškodňovať tých, ktorí im na tých námestiach tlieskali. Teraz idú odškodňovať tých, ktorí na tých námestiach vrieskali: covid nie je, veď covid to je len, to je len chripôčka. Niektorí to liečili bromhexinom a vodkou. Toto je odporné, čo teraz tu predvádzajú. Ale to nie je preto, že idú ukázať, že naozaj treba odškodniť tých, ktorí trpeli, ale idú tých, ktorí ich volili a ktorí ich budú voliť, idú im dať peniaze. Peniaze z toho, čo idú ušetriť. Oni konsolidujú, musíme konsolidovať, musíme šetriť. Počas covidu som už ako len majiteľ, nie ako konateľ, mali sme zatvorenú našu prevádzku, naša prevádzka bola zatvorená a naozaj sme strádali. Strádali sme. Myslíte, že idú odškodniť, že Fico a Šutaj Eštok idú odškodniť desaťtisíce podnikateľov, ktorí stratili? Viete, my sme mali otvorené, mali sme otvorené a dostali sme pomoc od štátu. Viete o tom, že nás, teda už mňa kontrolovali, či som tých 28-tisíc, ktoré som dostal za tri roky, a to bolo pre 15 zamestnancov 1 300 eur mesačne, čo nebolo nič, ale ja som nezatvoril, my sme nezatvorili našu prevádzku, ale platili sme odvody, platili sme plyn, elektriku a všetko to išlo im, všetko to išlo štátu, išlo to, išlo to, išlo to do spoločnej pokladnice. Myslíte si, že odškodní niekto podnikateľov, ktorí nemohli vyrábať? Nie. Nie, oni idú odškodniť svojich, svojich voličov nezodpovedných, ktorí tým, že si dávali rúška na námestiach dole, šírili ten covid. Šírili ho. A tu sedí človek, ktorý tieto moje slová len potvrdí. Je tak? Je. Žiaľbohu, je to tak. Milí študenti hore na balkóne, povedal som, že sa vám prihovorím. Keď príde ďalšia pandémia, ja vás chcem poprosiť, ak by prišla, čo verím, že nepríde, ja vás chcem poprosiť o zodpovednosť. Máte rodičov, starých rodičov, buďte zodpovední. Buďte zodpovední a dodržujte veci, ktoré pomáhajú zabrániť ohrozeniu života. V tomto zákone Šutaj Eštok, to je ten pán minister, od ktorého z polície odchádzajú ľudia, to je ten pán minister, ktorého neschopnosťou príde štát o 90-tisíc, lebo vyhodil čestných a slušných policajtov, čestných a slušných policajtov a všade dosadzuje tých, ktorí ochotne a veľmi radi budú za niečo robiť to, čo Šutaj Eštok chce. A teraz Šutaj Eštok ide odškodniť ľudí, ktorí boli nezodpovední. Toto je naša vláda. Toto je Fico. Toto je tá koalícia. Na záver chcem povedať len jedno vám, milí, zodpovední a naozaj slušní občania Slovenska, ja som hlboko presvedčený, že všetko toto, inak mal som povedať svinstvo, jak to inak poviem, aby som nebol neslušný, všetko toto odporné, čo robia, všetko toto odporné, čo robia, sa im vráti. Naozaj sa im vráti. A ja verím, že tak ako teraz ťahajú z vašich peňaženiek konsolidáciu, lebo vy musíte šetriť, vy musíte šetriť a Fico si pridá na plate dvojnásobok, Šutaj Eštok si pridá na plate dvojnásobok, ale vám idú rozprávať, že vy musíte šetriť. Vy musíte. A vy čestní a zodpovední, čo ste počas pandémie dodržiavali opatrenia, vám chcem povedať len jedno, spravodlivosť vždy nakoniec zvíťazí. Ďakujem veľmi pekne.